Gesin vlug nadat hulle Malema gaan verkla | The new South Africa
Posted on June 11, 2010 by rudiprinsloo
’n Rustenburgse man en sy gesin is verlede week landuit omdat hulle vir hul veiligheid vrees nadat hy mnr. Julius Malema, die ANC-jeugligaleier, weens volksmoord en misdade teen die mensdom by die internasionale strafhof in Den Haag verkla het.
Die ANC-regering en nog hooggeplaastes word ook gepak, maar nie by die naam genoem in die deel van die dokument waarin die klagte vervat is en wat Beeld gister gesien het nie. Hulle sal wel later geïdentifiseer word.
Die man wie se identiteit aan die hof in Den Haag, maar nog nie aan die media bekend is nie, het uitgebreide boerderybelange, het mnr. Fanie van der Walt, sy prokureur, gister gesê.
Hy sal volgens Van der Walt terugkom na Suid-Afrika en sy identiteit bekend maak sodra die hof in Den Haag sy veiligheid kan waarborg.
Van der Walt het die beskuldigings gister skriftelik aan die hof in Den Haag gestuur.
“Dié hof sal die klagte nou ondersoek en dan dalk ’n klagstaat met strafregtelike aanklagte formuleer.”
Die Rustenburgse man steun in sy aantygings teen Malema en die ANC-regering op die Rome-statuut wat die Verenigde Nasies (VN) opgestel en in Julie 2002 in werking getree het.
Ingevolge daarvan kan selfs opsweping tot volksmoord as volksmoord geklassifiseer word.
Malema en ander hooggeplaastes kom in die dokument wat gister na Nederland gestuur is, onder skoot oor moord, marteling, seksuele misdrywe en diskriminasie teen ’n spesifieke groep mense (Afrikaanse boere).
Misdade teen die mensdom ingevolge internasionale reg sluit onder meer in moord, verkragting, slawerny, onwettige deportasie, onregmatige ontneming van persoonlike vryheid, marteling en gedwonge prostitusie.
Malema word in die dokument daarvan beskuldig dat hy weke aaneen in die nasionale sowel as internasionale media gevra het boere moet vermoor word deur die gewraakte woorde “Skiet die Boer” te sing.
Hy het sy volgelinge daardeur ook tot volksmoord teen Afrikaanse boere aangehits, ondanks herhaalde versoeke en selfs ’n interdik om hom van sulke uitsprake te weerhou, lui die dokument.
« FIFA 2010: A celebration of genocide Malema faces genocide charge »